A Bizottság 2141/89/EGK rendelete

(1989. július 14.)

egyes árucikkeknek a 39211100 és 48101200 KN-kód alá történő besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1672/89/EGK rendelettel [1] módosított, a vám- és statisztikai nómenklatúráról, valamint a közös vámtarifáról szóló, 1987. július 23-i 2658/87/EGK tanácsi rendeletre [2] és különösen annak 9. cikkére,

mivel a 2658/87/EGK rendelethez mellékelt Kombinált Nómenklatúra egységes alkalmazása érdekében a következő árucikkek besorolására vonatkozóan intézkedéseket kell elfogadni:

1. nyújtott polisztirollemezből készült, mindkét oldalon papírlappal borított, téglalap vagy négyzet alakú, könnyű panelek. A papír összvastagsága nem éri el az árucikk összvastagságának 10 %-át;

2. nyújtott polisztirolrétegből készült, mindkét oldalon fehér, kaolinnal bevont, mechanikai eljárással nyert rostokat nem tartalmazó, a 150 g/m2-t meghaladó tömegű papírlappal borított, téglalap vagy négyzet alakú, könnyű panelek. A papír összvastagsága az árucikk összvastagságának legalább 10 %-a;

mivel az említett 2658/87/EGK rendelet mellékletét képező Kombinált Nómenklatúra szerint a 39211100 kód alatt a "más műanyag lap, lemez, film, fólia és csík: – porózus: – sztirolpolimerekből", a 48101200 kód alatt pedig a "papír és karton egyik vagy mindkét oldalán kaolinnal vagy más szervetlen anyaggal bevonva, kötőanyag felhasználásával is, de más bevonat nélkül, felületileg színezett, díszített vagy nyomtatott is, tekercsben vagy ívben, nyomtatásra vagy más grafikai célra, amely nem vagy legfeljebb 10 tömegszázalék mechanikai eljárással nyert rostanyagot tartalmaz, négyzetmétertömege 150 g/m2-t meghaladó" megnevezés szerepel; mivel a fent említett árucikkek besorolása során az említett KN-kódokat kell alkalmazni;

mivel a fent megnevezett árucikkek két különböző anyagból készülnek, és a Kombinált Nómenklatúra 3. b) általános szabálya alapján az árucikkeket a szerint az alapanyag, illetve alkotórész szerint kell besorolni, amely az ilyen áru lényeges jellemzőjét meghatározza;

mivel a megnevezett árucikkek összetételük alapján egyértelműen és kizárólag a 39. vagy 48. árucsoportba tartozhatnak; mivel tanácsosnak tűnik különbséget tenni e két árucsoport között a polisztirollemez vagy -réteg mindkét oldalát borító papír összvastagsága és az árucikk összvastagságának viszonya alapján; mivel kívánatos a papír összvastagságát kevesebb mint 10 %-os (a 39. árucsoport szerinti besorolás), illetve legalább 10 %-os szinten (a 48. árucsoport szerinti besorolás) meghatározni;

mivel a 39. árucsoporthoz tartozó megjegyzések 10. pontjának és a 48. árucsoporthoz tartozó megjegyzések 7. pontjának rendelkezéseit fenntartva, az e rendeletben meghatározott besorolás feltételei – egyfelől a 39211100–39211990 KN-kód alá tartozó műanyag típusától, másfelől a 48. árucsoport megfelelő vámtarifaszáma alá tartozó papír típusától függetlenül – érvényesek;

mivel e rendelet hatálya kiterjed a Kombinált Nómenklatúra egyes árucikkeinek besorolásáról szóló, 1988. november 16-i 3564/88/EGK bizottsági rendelet [3] mellékletének 1. és 2. tételére; mivel ezért azokat hatályon kívül kell helyezni;

mivel a Nómenklatúra-bizottság az elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

1. cikk

Az alábbiakban megnevezett árucikkek besorolása a mellettük feltüntetett KN-kód alapján történik:

1. | Nyújtott polisztirollemezből készült, mindkét oldalon papírral borított, téglalap vagy négyzet alakú, könnyű panelek. A papír összvastagsága nem éri el az árucikk összvastagságának 10 %-át; | 39211100 |

2. | Nyújtott polisztirolrétegből készült, mindkét oldalon fehér, kaolinnal bevont, mechanikai eljárással nyert rostokat nem tartalmazó, 150 g/m2-t meghaladó tömegű papírral borított, téglalap vagy négyzet alakú, könnyű panelek. A papír összvastagsága legalább az árucikk összvastagságának 10 %-a. | 48101200 |

2. cikk

Az egyes árucikkeknek a Kombinált Nómenklatúra szerinti besorolásáról szóló 3564/88/EGK rendelet mellékletének 1. és 2. tétele hatályát veszti.

3. cikk

Ez a rendelet az Európai Közösségek Hivatalos Lapjában való kihirdetését követő 21. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1989. július 14-én.

a Bizottság részéről

Christiane Scrivener

a Bizottság tagja

[1] HL L 169., 1989.6.19., 1. o.

[2] HL L 256., 1987.9.7., 1. o.

[3] HL L 311., 1988.11.17., 23. o.

--------------------------------------------------